CELEX: 
Language: da
Date: 2021-09-28 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2021/241 om oprettelse af genopretnings- og resiliensfaciliteten for så vidt angår de fælles indikatorer og de detaljerede elementer vedrørende resultattavlen for genopretning og resiliens

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               1.1. Generel baggrund og formål 
            
            
               Covid-19-pandemien har betydelige konsekvenser for den økonomiske og sociale situation i Den Europæiske Union. Skønt krisens umiddelbare følger er blevet afbødet af medlemsstaternes korfristede tiltag, vil det på mellemlang til lang sigt kræve omfattende investeringer og strukturreformer at komme sig over krisen og opbygge et mere bæredygtigt, modstandsdygtigt og retfærdigt Europa for de kommende generationer. For at løfte denne udfordring vedtog Den Europæiske Union i december 2020 en europæisk genopretningsplan, som omfatter en styrket flerårig finansiel ramme for 2021-2027 og en ny midlertidig genopretningspakke benævnt NextGenerationEU. Disse instrumenter vil tilsammen frigøre 1 850 mia. EUR (2018-priser) til at støtte medlemsstaternes indsats for at håndtere krisen, kickstarte økonomien i EU og bringe den på en mere bæredygtig og modstandsdygtig kurs.
            
            
               Europa-Parlamentets og Rådets forordning (EU) 2021/241
                  1
                om oprettelse af genopretnings- og resiliensfaciliteten ("RRF-forordningen") blev vedtaget i februar 2021 og er det største program under NextGenerationEU. Med et budget på 672,5 mia. EUR, der udbetales i form af ikketilbagebetalingspligtig finansiel støtte og lån, støtter genopretnings- og resiliensfaciliteten ("faciliteten") store offentlige investeringer og reformer, som medlemsstaterne gennemfører for at komme sig efter covid-19-krisen og fremme Unionens økonomiske, sociale og territoriale samhørighed. 
            
            
               For at sikre en gennemsigtig og ansvarlig gennemførelse af faciliteten er den underlagt en performance- og overvågningsramme. Det fastsættes i RRF-forordningen, at de data, der indhentes via performance- og overvågningsrammen, stilles til rådighed for Europa-Parlamentet, de øvrige institutioner og borgerne gennem oprettelsen af en resultattavle for genopretning og resiliens ("resultattavlen"). Formålet med resultattavlen er på gennemsigtig vis at give præcise oplysninger om fremskridtene med gennemførelsen af genopretnings- og resiliensplanerne. Den vil være offentligt tilgængelig på internettet og opdateres to gange om året, efter at medlemsstaternes har fremsendt deres halvårlige rapport. Resultattavlen vil indeholde nøgleindikatorer vedrørende facilitetens anvendelsesområde og målsætninger og vil give mulighed for at overvåge fremskridtene med gennemførelsen af genopretnings- og resiliensplanerne hen imod opfyldelsen af disse målsætninger. Der vil derfor blive fastlagt fælles indikatorer til at måle facilitetens overordnede resultater og vise fremskridtene hen imod opfyldelsen af dens målsætninger. Der vil skulle rapporteres om de fælles indikatorer, som vil blive integreret i resultattavlen, og dette vil udgøre facilitetens performancerapporteringssystem. Kommissionen vil bruge resultattavlen og de fælles indikatorer, når den i henhold til RRF-forordningens artikel 31 og artikel 16  udarbejder henholdsvis sin årsrapport til Europa-Parlamentet og Rådet om gennemførelsen af faciliteten og sin evalueringsrapport til Europa-Parlamentet og Rådet om gennemførelsen af faciliteten. Resultattavlen vil desuden danne grundlag for Europa-Parlamentets og Kommissionens dialog om genopretning og resiliens, jf. RRF-forordningens artikel 26, stk. 4.
            
            
               Kommissionen og medlemsstaterne bør fremme synergier og sikre effektiv koordinering mellem faciliteten og andre EU-programmer og -instrumenter. I henhold til artikel 28 bør dette ske ved at a) sikre komplementaritet, synergi, sammenhæng og konsistens mellem de forskellige instrumenter på EU-plan og nationalt plan og, hvor det er relevant, på regionalt plan, navnlig for så vidt angår foranstaltninger, der finansieres af EU-midler, i både planlægnings- og gennemførelsesfasen, b) optimere koordineringsmekanismerne for at undgå dobbeltarbejde og c) sikre tæt samarbejde mellem dem, der er ansvarlige for gennemførelse og kontrol på EU-plan, nationalt plan og, hvor det er relevant, regionalt plan for at nå facilitetens mål. Derfor bør de fælles indikatorer i resultattavlen stemme overens og være forenelige med de indikatorer, der anvendes for andre EU-midler. Overvågningen ved hjælp af resultattavlen af de fremskridt, der gøres inden for rammerne af RRF, forhindrer ikke, at der benyttes andre værktøjer til at overvåge medlemsstaternes fremskridt inden for rammerne af det europæiske semester såsom den sociale resultattavle.
            
            
               I denne delegerede forordning fastsættes de detaljerede elementer af resultattavlen, som kan vise fremskridtene med gennemførelsen af genopretnings- og resiliensplanerne, og de fælles indikatorer, der vil blive anvendt dels i forbindelse med rapporteringen om disse fremskridt, dels i forbindelse med overvågningen og evalueringen af faciliteten og af medlemsstaternes genopretnings- og resiliensplaner. Der sondres mellem de fælles indikatorer og resultattavlens øvrige elementer. Medlemsstaterne skal indsamle data om de fælles indikatorer, og der er derfor behov for nærmere detaljer og instrukser for at sikre dataenes sammenlignelighed. Kommissionen indsamler data vedrørende de øvrige elementer gennem de oplysninger, den indhenter i forbindelse med gennemførelsen af faciliteten og af medlemsstaternes genopretnings- og resiliensplaner, hvilket vil sikre dataenes sammenlignelighed. Elementerne kræver derfor ikke samme detaljeringsgrad og instrukser.
            
            
               1.2. Retsgrundlag 
            
            
               I RRF-forordningens artikel 30, stk. 2, tillægges Kommissionen beføjelse til ved en delegeret retsakt at fastlægge resultattavlens detaljerede elementer med henblik på at vise fremskridtene med gennemførelsen af genopretnings- og resiliensplanerne. I henhold til RRF-forordningens artikel 30, stk. 1, skal resultattavlen udgøre facilitetens performancerapporteringssystem ved at vise fremskridtene med gennemførelsen af medlemsstaternes genopretnings- og resiliensplaner inden for hver af de seks søjler, der indgår i facilitetens anvendelsesområde, samt fremskridtene med gennemførelsen af genopretnings- og resiliensplanerne med hensyn til de fælles indikatorer. Det præciseres yderligere i artikel 30, stk. 4, at resultattavlen skal være operationel i december 2021, skal ajourføres af Kommissionen to gange om året og gøres offentligt tilgængelig på et websted eller en internetportal.
            
            
               I RRF-forordningens artikel 29, stk. 4, litra a), tillægges Kommissionen beføjelse til inden udgangen af december 2021 at vedtage en delegeret retsakt med henblik på at fastsætte fælles indikatorer, som skal bruges til rapportering om fremskridt og med henblik på overvågning og evaluering af faciliteten hen imod opfyldelsen af det overordnede mål og de specifikke mål. I henhold til artikel 29, stk. 5, skal medlemsstaterne aflægge rapport til Kommissionen om de fælles indikatorer, og i henhold til artikel 27 skal denne rapportering foregå to gange om året inden for rammerne af det europæiske semester.
            
            
               I overensstemmelse med punkt 31 i den interinstitutionelle aftale af 13. april 2016 om bedre lovgivning samler denne delegerede forordning to forbundne beføjelser i RRF-forordningen, nemlig artikel 29, stk. 4, litra a), om de fælles indikatorer og artikel 30, stk. 2, om resultattavlen, i én retsakt. Beslutningen om at samle de to beføjelser skyldes deres materielle forbindelse, eftersom de fælles indikatorer vil udgøre en betydelig del af resultattavlens indhold, jf. artikel 30, stk. 3. Det fremgår af artikel 30, stk. 3, at resultattavlen skal vise fremskridtene med hensyn til de fælles indikatorer, der er omhandlet i artikel 29, stk. 4.  RRF-forordningen fastlægger også en tidsmæssig ramme, eftersom artikel 27 foreskriver, at medlemsstaterne skal aflægge rapport om de fælles indikatorer to gang om året, og artikel 30, stk. 4, foreskriver, at resultattavlen skal ajourføres to gange om året. Således vil resultattavlen afspejle de ajourførte data fra medlemsstaterne.
            
            
               2.HØRINGER FORUD FOR RETSAKTENS VEDTAGELSE
            
            
               I overensstemmelse med den fælles forståelse fra 2016 mellem Europa-Parlamentet, Rådet og Europa-Kommissionen afholdt Kommissionen en høring af medlemsstaternes eksperter vedrørende nærværende delegerede forordning på to møder henholdsvis den 28. maj 2021 og den 14. juli 2021. Repræsentanter fra Europa-Parlamentet og Rådet deltog i møderne som observatører. Medlemsstaternes eksperter anmodede om at få lettet den administrativ byrde på den offentlige forvaltning ved at strømline det foreslåede antal fælles indikatorer og begrænse datadisaggregeringen for indikatorerne. Medlemsstaternes eksperter anmodede desuden om, at det præciseres, at de fælles indikatorer for de enkelte medlemsstater vises i relative værdier for at undgå misvisende sammenligninger som følge af forskelle i de nationale genopretnings- og resiliensplanens omfang eller art. Endelig anmodede de også om en yderligere præcisering af og nærmere detaljer om resultattavlens indhold.
            
            
               I overensstemmelse med retningslinjerne for bedre regulering blev denne delegerede forordning lagt op til høring i 4 uger mellem den 28. juli 2021 og den 25. august 2021. Der indkom svar fra syv interessenter, hvoraf hovedparten er aktive inden for miljø-, klima- og/eller energieffektivitetspolitik. Nogle interessenter anmodede om yderligere præciseringer og/eller specificeringer af enkelte elementer i resultattavlen, bl.a. at resultattavlen også bør vise resultatet af anvendelsen af metoden til indberetning af sociale udgifter, der er fastlagt i Kommissionens delegerede forordning (EU) .../... (indsættes af publikationskontoret)
                  2*. Andre anmodede om visning af yderligere kvalitative data, navnlig med hensyn til de data, der indsamles i forbindelse med milepæle og mål, eller som Kommissionen indsamler i andre fora. Adskillige interessenter foreslog også tilføjelser, erstatninger eller større detaljeringsgrad for listen over fælles indikatorer for at omfatte flere søjler, sikre en mere detaljeret dækning af den grønne søjle eller give et bedre billede af fremskridt med hensyn til bestemte befolkningsgrupper.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for vedtagelse af den delegerede retsakt er artikel 29, stk. 4, litra a), og artikel 30, stk. 2, i forordning (EU) 2021/241.
            
            
               I artikel 1 fastlægges indholdet af resultattavlen for genopretning og resiliens og listen over fælles indikatorer.
            
            
               I artikel 2 fastlægges rapporteringskravene.
            
         
         
            
               I artikel 3 fastlægges forordningens ikrafttrædelsestidspunkt.
            
            
               KOMMISSIONENS DELEGEREDE FORORDNING (EU) …/…
            
            
               af 28.9.2021
            
            
               om supplerende regler til Europa-Parlamentets og Rådets forordning (EU) 2021/241 om oprettelse af genopretnings- og resiliensfaciliteten for så vidt angår de fælles indikatorer og de detaljerede elementer vedrørende resultattavlen for genopretning og resiliens
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2021/241 om oprettelse af genopretnings- og resiliensfaciliteten
                  3
               , særlig artikel 29, stk. 4, litra a), og artikel 30, stk. 2, og
            
            
               ud fra følgende betragtninger:
            
            
               (1)Formålet med en genopretnings- og resiliensfaciliteten ("faciliteten") er at yde effektiv og væsentlig finansiel støtte til at intensivere gennemførelsen af bæredygtige reformer og tilknyttede offentlige investeringer i medlemsstaterne. Faciliteten er et særligt instrument, der er udformet til at tackle de negative virkninger og konsekvenser af covid-19-krisen i Unionen.
            
            
               (2)I henhold til artikel 29 i forordning (EU) 2021/241 skal gennemførelsen af faciliteten overvåges og evalueres ved hjælp af fælles indikatorer. Disse indikatorer skal bruges til rapportering om fremskridt og med henblik på overvågning og evaluering af faciliteten hen imod opfyldelsen af det overordnede mål og de specifikke mål, der er omhandlet i artikel 4 i forordning (EU) 2021/241. Medlemsstaterne skal aflægge rapport til Kommissionen om de fælles indikatorer.
            
            
               (3)I henhold til artikel 30 i forordning (EU) 2021/241 skal facilitetens performancerapporteringssystem udformes som en resultattavle for genopretning og resiliens ("resultattavlen"). Resultattavlen skal vise fremskridtene med gennemførelsen af medlemsstaternes genopretnings- og resiliensplaner inden for hver af de seks søjler, der indgår i facilitetens anvendelsesområde, jf. nævnte forordnings artikel 3, og med hensyn til de fælles indikatorer. Resultattavlen skal gøres offentligt tilgængelig på et websted eller en internetportal og skal ajourføres to gange om året.
            
            
               (4)Artikel 29 og 30 i forordning (EU) 2021/241 er nært forbundne, eftersom de fælles indikatorer i henhold til artikel 30, stk. 3, i nævnte forordning vil udgøre en betydelig del af resultattavlens indhold. Af hensyn til sammenhængen mellem disse bestemmelser, som bør træde i kraft samtidigt, og for at give et samlet overblik over medlemsstaternes rapporteringsforpligtelser og lette anvendelsen af nævnte forordning bør de bestemmelser, som supplerer bestemmelserne i nævnte artikler, indføres i ene og samme delegerede forordning.
            
            
               (5)Formålet med resultattavlen er at give et sammenfattende billede af fremskridtene med gennemførelsen af faciliteten og af de nationale genopretnings- og resiliensplaner, der er godkendt ved Rådets individuelle gennemførelsesafgørelser. Den skal danne grundlag for dialogen om genopretning og resiliens med Europa-Parlamentet, som er omhandlet i artikel 26 i forordning (EU) 2021/241.
            
            
               (6)I henhold til artikel 27 i forordning (EU) 2021/241 skal medlemsstaterne to gange om året inden for rammerne af det europæiske semester aflægge rapport om de fremskridt, der gøres med opfyldelsen af deres genopretnings- og resiliensplaner, og om de fælles indikatorer. Med henblik på at ajourføre resultattavlen med de seneste tilgængelige data, der for at sikre ligebehandling vedrører den samme periode for alle medlemsstater, bør denne rapportering finde sted på samme tid for alle medlemsstater i overensstemmelse med tidsplanen for det europæiske semester.
            
            
               (7)Listen over fælles indikatorer i bilaget er udarbejdet således, at den dækker alle genopretnings- og resiliensplaner, men det er kun relevant for en medlemsstat at rapportere om en given indikator, hvis dens plan indeholder foranstaltninger på det specifikke område. Kommissionen og den pågældende medlemsstat bør drøfte, hvorvidt en fælles indikator er relevant for genopretnings- og resiliensplanen. Eftersom hver af de fælles indikatorer generelt er relevante for hovedparten af medlemsstaterne, forventes hver medlemsstat at aflægge rapport om de fleste indikatorer.
            
            
               (8)De fælles indikatorer bør fastlægges i detaljer for at sikre, at de data, som medlemsstaterne indsamler, er sammenlignelige og kan aggregeres med henblik på at vise gennemførelsen af faciliteten på EU-plan. Når de fælles indikatorer vises for de enkelte medlemsstater, bør de vises i relative værdier, og der bør også tages udgangspunkt i data fra Eurostat for at undgå misvisende sammenligninger mellem medlemsstater som følge af forskelle i de nationale genopretnings- og resiliensplaners omfang eller art.
            
            
               (9)I henhold til artikel 28 i forordning (EU) 2021/241 bør Kommissionen og medlemsstaterne fremme synergier og sikre effektiv koordinering mellem faciliteten og andre EU-programmer og -instrumenter. Derfor bør indikatorerne i resultattavlen så vidt muligt stemme overens med de indikatorer, der anvendes for andre EU-midler.
            
            
               (10)I henhold til artikel 29 i forordning (EU) 2021/241 skal overvågningen af gennemførelsen være målrettet og stå i rimeligt forhold til de aktiviteter, der gennemføres under faciliteten. Kommissionens performancerapporteringssystem bør derfor sikre, at data til overvågning af gennemførelsen af aktiviteter og resultater indsamles virkningsfuldt, effektivt og rettidigt. Med dette for øje bør modtagere af EU-midler pålægges forholdsmæssige rapporteringskrav.
            
            
               (11)Kommissionen bør indsamle data vedrørende resultattavlens øvrige elementer gennem de oplysninger, den indhenter i forbindelse med overvågningen af gennemførelsen af genopretnings- og resiliensplanerne og af faciliteten. Dette bør sikre dataenes sammenlignelighed.
            
            
               (12)Eftersom resultattavlen skal være operationel den 31. december 2021, og for at muliggøre øjeblikkelig anvendelse af de i denne forordning fastsatte foranstaltninger bør den træde i kraft dagen efter offentliggørelsen i Den Europæiske Unions Tidende —
            
         
         
            
               VEDTAGET DENNE FORORDNING:
            
            
               Artikel 1 
               Indholdet af resultattavlen for genopretning og resiliens og listen over fælles indikatorer
            
            
               Resultattavlen viser fremskridtene med gennemførelsen af genopretnings- og resiliensplanerne inden for hver af de seks søjler, som er nævnt i artikel 3 i forordning (EU) 2021/241, der navnlig måles på grundlag af:
            
            
               (a)opfyldelse af milepæle og mål, som afspejler gennemførelsen af de reformer og investeringer, der er beskrevet i de gennemførelsesafgørelser, Rådet har vedtaget, ved at opregne de milepæle og mål, der er blevet opfyldt på tilfredsstillende vis, med angivelse af antal og deres procentmæssige andel af det samlede antal milepæle og mål, der er beskrevet i de nævnte gennemførelsesafgørelser. I den forbindelse kan der også rapporteres om, hvordan opfyldelsen af milepæle og mål bidrager til gennemførelsen af relevante landespecifikke henstillinger
            
            
               (b)udgifter finansieret af faciliteten, også inden for hver af de søjler, der er nævnt i artikel 3 i forordning (EU) 2021/241, idet der tages hensyn til de sociale udgifter ved hjælp af den metode, der er fastlagt i Kommissionens delegerede forordning (EU) .../... (indsættes af publikationskontoret)
                  4
               *, på grundlag af den opdeling af anslåede udgifter, der fremgår af de godkendte genopretnings- og resiliensplaner
            
            
               (c)status for hver genopretnings- og resiliensplan
            
            
               (d)fremskridt i udbetalingen af finansielle bidrag og lån
            
            
               (e)tematisk analyse af foranstaltningerne i genopretnings- og resiliensplanerne samt eksempler til at illustrere fremskridt i gennemførelsen under de seks søjler
            
            
               (f)fælles indikatorer som fastsat i bilag I, som skal bruges til rapportering om fremskridt og med henblik på overvågning og evaluering af faciliteten hen imod opfyldelsen af det overordnede mål og de specifikke mål.
            
            
               Artikel 2 
               Rapportering
            
            
               1.Med henblik på en konsekvent og ensartet ajourføring af resultattavlen, herunder de fælles indikatorer, to gange om året aflægger medlemsstaterne to gange om året inden for rammerne af det europæiske semester rapport til Kommissionen om de fremskridt, der gøres med opfyldelse af deres genopretnings- og resiliensplaner, herunder de operationelle ordninger, og om de fælles indikatorer. 
            
            
               2.Rapporteringen om de fremskridt, der gøres med opfyldelsen af genopretnings- og resiliensplanerne, finder sted to gange om året, i reglen medio april og primo oktober og senest henholdsvis den 30. april og den 15. oktober. Rapporteringsperioden dækker hele planens gennemførelsesperiode, dvs. efter alt omstændighederne fra den 1. februar 2020 og frem.
            
            
               3.Rapporteringen med henblik på ajourføring af de fælles indikatorer finder sted hvert år senest den 28. februar og 31. august. Rapporteringsperioden dække hele planens gennemførelsesperiode, dvs. alt efter omstændighederne fra den 1. februar 2020 og frem, indtil de respektive skæringsdatoer den 31. december og den 30. juni hvert år.
            
            
               Artikel 3
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 28.9.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        Europa-Parlamentets og Rådets forordning (EU) 2021/241 om oprettelse af genopretnings- og resiliensfaciliteten (EUT L 57 af 18.2.2021, s. 17).
               
               
                  
                     (2)
                  * 
                        (KOMMISSIONENS DELEGEREDE FORORDNING (EU) .../... om supplerende regler til Europa-Parlamentets og Rådets forordning (EU) 2021/241 om oprettelse af genopretnings- og resiliensfaciliteten for så vidt angår fastlæggelse af en metode til indberetning af sociale udgifter (COM-henvisning reference C(2021)8801)) –slettes efterfølgende
               
               
                  
                     (3)
                  
                        EUT L 57 af 18.2.2021, s. 17. 
               
               
                  
                     (4)
                  * 
                        (KOMMISSIONENS DELEGEREDE FORORDNING (EU) .../... om supplerende regler til Europa-Parlamentets og Rådets forordning (EU) 2021/241 om oprettelse af genopretnings- og resiliensfaciliteten for så vidt angår fastlæggelse af en metode til indberetning af sociale udgifter (COM-henvisning reference C(2021)8801)) –slettes efterfølgende
               
            
      
    ---documentbreak--- 
      
         
         
            
               BILAG
            
            
               Liste over fælles indikatorer
            
            
                
                  De fælles indikatorer skal afspejle fremskridtene hen imod opfyldelsen af facilitetens mål inden for rammerne af de reformer og investeringer, der indgår i genopretnings- og resiliensplanerne. En foranstaltning kan bidrage til flere fælles indikatorer. Hvis en medlemsstats genopretnings- og resiliensplan ikke indeholder nogen foranstaltninger, der bidrager til en eller flere af nedenstående indikatorer, drøfter den med Kommissionen, hvorvidt der for den pågældende indikator blot skal angives "ikke relevant".
            
            
                     
                        Nummer
                     
                     
                  
                  
                     
                        Fælles indikator vedrørende støtte fra faciliteten
                     
                  
                  
                     
                        Søjler under faciliteten
                     
                  
                  
                     
                        Forklaring
                     
                  
                  
                     
                        Enhed
                     
                     
                  
               
                     
                        1
                     
                  
                  
                     
                        Besparelser i årligt primært energiforbrug
                     
                  
                  
                     
                        Søjle 1
                     
                     
                        Søjle 3
                     
                  
                  
                     
                        Reduktion i det samlede årlige primære energiforbrug blandt de støttede enheder som følge af støtte modtaget gennem foranstaltninger under faciliteten. Referenceværdien svarer til det årlige primære energiforbrug før interventionen, og den opnåede værdi skal svare til det årlige primære energiforbrug i året efter interventionen. For bygninger skal interventionen være tilstrækkeligt detaljeret til at muliggøre beregning af disse værdier, f.eks. ved anvendelse af energiattester eller andre overvågningssystemer, der overholder kriterierne i artikel 10, stk. 6, i direktivet om bygningers energimæssige ydeevne
                           1
                        . For processer i virksomheder dokumenteres det årlige primære energiforbrug på grundlag af energisyn i overensstemmelse med artikel 8 i direktivet om energieffektivitet (2012/27/EU) eller andre relevante tekniske specifikationer.
                     
                     
                        Offentlige bygninger defineres som bygninger ejet af offentlige myndigheder og bygninger ejet af nonprofitorganisationer, forudsat at disse organer opfylder almennyttige formål inden for bl.a. uddannelse, sundhed, miljø eller transport. Eksempler herpå er bygninger til offentlig forvaltning, skoler, hospitaler osv. 
                     
                  
                  
                     
                        MWh/år
                     
                  
               
                     
                        2
                     
                  
                  
                     
                        Yderligere driftskapacitet, der er installeret med henblik på vedvarende energi 
                     
                  
                  
                     
                        Søjle 1
                     
                     
                        Søjle 3
                     
                  
                  
                     
                        Yderligere kapacitet, der er blevet installeret til vedvarende energi som følge af støtte modtaget gennem foranstaltninger under faciliteten, og som er operationel (dvs. forbundet til nettet, hvis det er relevant, og parat til at producere eller allerede producerer energi). Produktionskapacitet defineres som "maksimal elkapacitet (netto)" i overensstemmelse med Eurostats definition
                           2
                        .
                     
                     
                        Vedvarende energi defineres som "energi fra vedvarende ikkefossile kilder i form af vindkraft, solenergi (solvarme og solceller) og geotermisk energi, omgivelsesenergi, tidevands-, bølge- og andre former for havenergi, vandkraft, biomasse, lossepladsgas, gas fra spildevandsanlæg og biogas" (jf. direktiv (EU) 2018/2001). Indikatoren skal også omfatte elektrolysekapacitet til brintproduktion, der opføres med støtte modtaget gennem foranstaltninger under faciliteten. Dataene vedrørende indikatoren indsamles og indberettes særskilt, opdelt på i) kapacitet til produktion af vedvarende energi og ii) elektrolysekapacitet til produktion af brint.
                     
                  
                  
                     
                        MW
                     
                  
               
                     
                        3
                     
                  
                  
                     
                        Infrastruktur til alternative brændstoffer (tankstationer/ladestandere) 
                     
                     
                  
                  
                     
                        Søjle 1
                     
                     
                        Søjle 3
                     
                  
                  
                     
                        Antal tankstationer/ladestandere (nye eller opgraderede) til grønne køretøjer, der støttes gennem foranstaltninger under faciliteten.
                     
                     
                        En ladestander defineres som en grænseflade, der er i stand til at oplade ét elektrisk køretøj ad gangen eller udskifte et batteri til ét elektrisk køretøj ad gangen. En tankstation henviser til en optankningsfacilitet, hvor der kan tankes alternativt brændstof via et fast eller et mobilt anlæg.
                     
                     
                        Alternative brændstoffer omfatter brændstoffer eller energikilder, som i hvert fald delvist erstatter fossile oliekilder i energiforsyningen til transport, og som kan bidrage til dekarboniseringen af transporten og forbedre miljøpræstationerne i transportsektoren, og som er i overensstemmelse med direktiv (EU) 2018/2001
                           3
                        .
                     
                     
                        Dataene vedrørende indikatoren indsamles og indberettes særskilt, opdelt på i) ladestandere og ii) tankstationer. I forbindelse med sidstnævnte indberettes der særskilt om iii) brinttankstationer. 
                     
                  
                  
                     
                        Tankstationer/ladestandere
                     
                  
               
                     
                        4
                     
                  
                  
                     
                        Befolkningsandel, der er omfattet af beskyttelsesforanstaltninger mod oversvømmelser, naturbrande og andre klimarelaterede naturkatastrofer
                     
                  
                  
                     
                        Søjle 1
                     
                     
                        Søjle 4
                     
                  
                  
                     
                        Befolkningsandel, der lever i områder, hvor der opføres eller foretages væsentlig opgradering af beskyttelsesinfrastruktur (herunder grøn infrastruktur og naturbaserede løsninger til tilpasning af klimaændringer) med støtte modtaget gennem foranstaltninger under faciliteten med henblik på at mindske sårbarheden over for oversvømmelser, naturbrande og andre klimarelaterede naturfarer (storme, tørker, hedebølger). Indikatoren omfatter beskyttelsesforanstaltninger, der tydeligt er tilpasset lokale forhold i højrisikoområder, og som imødegår de specifikke risici direkte, i modsætning til mere generelle foranstaltninger, der gennemføres på nationalt eller regionalt plan. Hvad angår oversvømmelser bør indikatoren angive størrelsen af den fastboende befolkning i risiko.
                     
                     
                  
                  
                     
                        Antal personer
                     
                  
               
                     
                        5
                     
                  
                  
                     
                        Yderligere boliger med adgang til internet via net med meget høj kapacitet
                     
                  
                  
                     
                        Søjle 2
                     
                     
                        Søjle 4
                     
                  
                  
                     
                        Samlet antal boliger med adgang til net med meget høj kapacitet som defineret i BEREC's retningslinjer om net med meget høj kapacitet (BoR (20) 165
                           4
                        ), der kun havde adgang til langsommere forbindelser, eller der slet ikke havde internetadgang før modtagelsen af støtte gennem foranstaltningerne under faciliteten. Dette omfatter også 5G-netdækning og opgraderinger til gigabithastighed. Den forbedrede internetadgang skal være en direkte konsekvens af modtagelsen af støtte gennem foranstaltningerne under faciliteten. Indikatoren skal angive antallet af boliger med mulighed for adgang og ikke den faktiske tilkobling.
                     
                     
                        En bolig defineres som "et eller flere værelser i en permanent bygning eller en separat del heraf, som (...) er beregnet til beboelse af én privat husstand hele året"
                           5
                         (jf. Kommissionen, Eurostat).
                     
                     
                        Indikatoren angiver ikke kollektive boliger såsom hospitaler, alderdomshjem, døgntilbud, fængsler, militære kaserner, religiøse institutioner, pensionater, arbejderherberger osv.
                     
                  
                  
                     
                        Boliger 
                     
                  
               
                     
                        6
                     
                  
                  
                     
                        Virksomheder, der har modtaget støtte til at udvikle digitale produkter, tjenester og processer
                     
                  
                  
                     
                        Søjle 2
                     
                     
                        Søjle 3
                     
                  
                  
                     
                        Antal virksomheder, der har modtaget støtte til at udvikle eller indføre nye eller væsentligt opgraderede tjenester, produkter og processer baseret på digital teknologi som følge af modtagelse af støtte gennem foranstaltninger under faciliteten. Det omfatter avanceret digital teknologi såsom automatisering, kunstig intelligens, cybersikkerhed, blockchain, cloud- og edge-infrastruktur og -dataområder, kvantedatabehandling og højtydende databehandling. Væsentlige opgraderinger omfatter kun nye funktionaliteter. Dataene skal derfor indsamles særskilt, opdelt på i) virksomheder, der har modtaget støtte til udvikling af digital teknologi og digitale løsninger, og ii) virksomheder, der har modtaget støtte til indførelse af digitale løsninger med henblik på at omlægge deres tjenester, produkter eller processer. Dataene indsamles efter virksomhedernes størrelse.
                     
                     
                        En virksomhed tælles kun med én gang, uanset hvor mange gange den har modtaget støtte til digitalisering gennem foranstaltninger under faciliteten.
                     
                     
                        Virksomhed og opdelingen af virksomheder på størrelse defineres i overensstemmelse med definitionen under indikator 9.
                     
                  
                  
                     
                        Virksomheder 
                     
                  
               
                     
                        7
                     
                  
                  
                     
                        Brugere af nye og opgraderede offentlige digitale tjenester, produkter og processer 
                     
                  
                  
                     
                        Søjle 2
                     
                     
                        Søjle 5
                     
                  
                  
                     
                        Antal brugere af de digitale offentlige tjenester, produkter og processer, der er nyudviklet eller væsentligt opgraderet som følge af modtagelse af støtte gennem foranstaltninger under faciliteten. Væsentlige opgraderinger omfatter kun nye funktionaliteter. Indikatoren har kun referenceværdien 0, hvis den digitale tjeneste, det digitale produkt eller den digitale proces er ny. Brugerne omfatter brugere af de offentlige tjenester og produkter, der er blevet nyudviklet eller opgraderet med støtte fra foranstaltninger under faciliteten, samt personale i den offentlige institution, der anvender de digitale processer, der er blevet nyudviklet eller væsentligt opgraderet som følge af modtagelsen af støtte gennem foranstaltninger under faciliteten. Hvis de enkelte brugere ikke kan identificeres, anses det ikke for dobbelttælling at tælle en bruger, der har benyttet en onlinetjeneste flere gange.
                     
                  
                  
                     
                        Brugere pr. år 
                     
                  
               
                     
                        8
                     
                  
                  
                     
                        Forskere, som arbejder i forskningsfaciliteter, der har modtaget støtte
                     
                  
                  
                     
                        Søjle 3
                     
                  
                  
                     
                        Antal forskere, der inden for deres aktivitetsfelt direkte anvender det offentlige eller private forskningsanlæg eller det udstyr, der har modtaget støtte gennem foranstaltninger under faciliteten. Dataene vedrørende indikatoren måles i årlige fuldtidsækvivalenter på grundlag af metoden i OECD's Frascati-manual 2015.
                     
                     
                        Støtten skal forbedre forskningsanlægget eller kvaliteten af forskningsudstyret. Erstatninger, hvor der ikke sker en kvalitetsforbedring, er udelukket; det samme gælder vedligeholdelse. 
                     
                     
                        Ledige FoU-stillinger tæller ikke med, og det samme gælder støttefunktioner (dvs. stillinger, der ikke direkte indebærer FoU-aktiviteter).
                     
                     
                        Årlige fuldtidsækvivalenter af FoU-personale defineres som antallet af arbejdstimer i et kalenderår, der faktisk går til FoU, i forhold til det samlede normale antal arbejdstimer i samme periode for en person eller en gruppe af personer. En person kan almindeligvis ikke besætte mere en én fuldtidsækvivalent inden for FoU på halvårlig basis. Det normale antal arbejdstimer fastsættes på grundlag af den normative/vedtægtsmæssige arbejdstid. En fuldtidsansat identificeres med henvisning til ansættelsesstatus, kontrakttype (fuldtid eller deltid) og FoU-aktivitetsniveau (OECD's Frascati-manual 2015, kapital 5.3).
                     
                     
                        Datene vedrørende indikatoren opdeles på køn
                           6
                        .
                     
                  
                  
                     
                        Årlig fuldtidsækvivalent 
                     
                     
                  
               
                     
                        9
                     
                  
                  
                     
                        Virksomheder, der har modtaget støtte (heraf små (inkl. mikrovirksomheder), mellemstore og store)
                     
                  
                  
                     
                        Søjle 3
                     
                  
                  
                     
                        Indikatoren bør angive alle de virksomheder, der har modtaget støtte i form af penge eller naturalier gennem foranstaltninger under faciliteten.
                     
                     
                        En virksomhed defineres som den mindste kombination af juridiske enheder, som er en organisatorisk enhed, der producerer varer og tjenesteydelser, og som i et vist omfang har fri beslutningsret med hensyn til anvendelsen af sine ressourcer i den daglige drift, og som udøver en eller flere af sine aktiviteter på et eller flere steder. En virksomhed kan bestå af én eneste juridisk enhed. Juridiske enheder omfatter juridiske personer, hvis eksistens er anerkendt ved lov uafhængigt af de individer eller institutioner, som måtte eje dem, eller som er medlemmer af dem, f.eks. interessentskaber, private kommanditselskaber, selskaber med begrænset ansvar, aktieselskaber osv. Juridiske enheder omfatter også fysiske personer, der som selvstændige udøver en økonomisk aktivitet, såsom en person, der ejer og driver en butik eller et værksted, en advokat eller en selvstændig håndværker (Kommissionen, Eurostat, på grundlag af Rådets forordning (EØF) nr. 696/93, Afdeling III A, af 15. marts 1993).
                     
                     
                        Dataene vedrørende indikatoren indsamles og indberettes opdelt på virksomhedsstørrelse. Med henblik på denne indikator defineres en virksomhed som en profitorienteret organisation, der producerer varer og tjenesteydelser for at dække et behov på markedet.
                     
                     
                        Klassificering af virksomheder:
                     
                     
                        Lille virksomhed, inkl. mikrovirksomhed (0-49 ansatte og selvstændige og en årlig omsætning på -≤ 10 mio. EUR eller en balance på - ≤ EUR 10 mio. EUR). 
                     
                     
                        Mellemstor virksomhed (50-249 ansatte og selvstændige og en årlig omsætning på > 10 mio. EUR - ≤ 50 mio. EUR eller en balance på > 10 mio. EUR -≤ 43 mio. EUR). 
                     
                     
                        Stor virksomhed (>250 ansatte og selvstændige og en årlig omsætning på > 50 mio. EUR eller en balance på > 43 mio. EUR).
                     
                     
                        Hvis én af de to tærskler (ansatte og selvstændige eller årlig omsætning/balance) overskrides, kategoriseres virksomheden i ovennævnte kategori
                     
                     
                        (Kommissionen, Eurostat, på grundlag af Kommissionens henstilling 2003/361/EF, bilag, artikel 2 og 3).
                     
                     
                        Størrelsen af den støttede virksomhed måles ved starttidspunktet for ydelse af støtten.
                     
                  
                  
                     
                        Virksomheder
                     
                  
               
                     
                           10
                     
                  
                  
                     
                        Antal personer under uddannelse
                     
                     
                  
                  
                     
                        Søjle 2
                     
                     
                        Søjle 4
                     
                     
                        Søjle 6
                     
                  
                  
                     
                        Indikatoren skal vise antallet af deltagere i almen uddannelse (ISCED 0-6, voksenuddannelse) og andre uddannelsesaktiviteter (uddannelse på/uden for arbejdspladsen, erhvervsrettet efter- og videreuddannelse osv.), som støttes gennem foranstaltninger under faciliteten, herunder deltagere i undervisning i digitale færdigheder
                           7
                        . Dataene skal derfor indsamles og indberettes særskilt, opdelt på i) deltagere i almen uddannelse og erhvervsrettet uddannelse og ii) deltagere i undervisning i digitale færdigheder. De skal desuden opdeles på køn
                           8
                         og alder
                           9
                        .
                     
                     
                        Deltagerne tælles med, når de påbegynder uddannelsen eller uddannelsesaktiviteten.
                     
                  
                  
                     
                        Antal personer
                     
                  
               
                     
                        11
                     
                  
                  
                     
                        Antal personer i beskæftigelse, eller som er jobsøgende
                     
                  
                  
                     
                        Søjle 3
                     
                     
                        Søjle 4
                     
                  
                  
                     
                        Arbejdsløse
                           10
                         eller erhvervsinaktive
                           11
                        , som har modtaget støtte gennem foranstaltninger under faciliteten, og som er i beskæftigelse, herunder selvstændige erhvervsdrivende, eller som var erhvervsinaktive, da de modtog støtten, og som for nylig er blevet jobsøgende, umiddelbart efter at have modtaget støtten.
                     
                     
                        Datene vedrørende indikatoren opdeles på køn
                           12
                         og alder
                           13
                        .
                     
                     
                        Jobsøgende defineres som personer, der normalt er uden arbejde, som står til rådighed for arbejdsmarkedet, og som aktivt søger arbejde, på linje med definitionen for arbejdsløse.
                     
                     
                        Personer, der for nylig har tilmeldt sig arbejdsformidlingen som jobsøgende, medregnes altid, selv om de ikke umiddelbart står til rådighed for arbejdsmarkedet.
                     
                  
                  
                     
                        Antal personer
                     
                  
               
                     
                        12
                     
                  
                  
                     
                        Kapacitet af nye eller moderniserede sundhedsfaciliteter
                     
                  
                  
                     
                        Søjle 4
                     
                     
                        Søjle 5
                     
                  
                  
                     
                        Det maksimale årlige antal personer, der kan betjenes af en ny eller moderniseret sundhedsfacilitet som følge af støtte modtaget gennem foranstaltninger under faciliteten mindst én gang i løbet af et år.
                     
                     
                        Modernisering omfatter ikke energirenovering eller vedligeholdelse og reparation. Sundhedsfaciliteter omfatter hospitaler, klinikker, ambulatorier, specialiserede behandlingscentre osv.
                     
                  
                  
                     
                         Personer pr. år
                     
                  
               
                     
                        13
                     
                  
                  
                     
                        Lokalekapacitet af nye eller moderniserede børnepasnings- og uddannelsesfaciliteter
                     
                     
                  
                  
                     
                        Søjle 4
                     
                     
                        Søjle 6
                     
                  
                  
                     
                        Lokalekapacitet målt på det maksimale antal pladser i de nye eller moderniserede førskoleundervisnings- og børnepasningsfaciliteter samt uddannelsesfaciliteter (ISCED-0-6) som følge af støtte modtaget gennem foranstaltninger under faciliteten. Lokalekapacitet bestemmes i overensstemmelse med national lovgivning, men omfatter ikke lærere, forældre, hjælpepersonale eller andre personer, som muligvis også benytter faciliteten.
                     
                     
                        Førskoleundervisning- og børnepasningsfaciliteter såsom vuggestuer og børnehaver er sådanne, som er beregnet til børn fra fødslen til skolestart (ISCED 0). Uddannelsesfaciliteter omfatter skoler (ISCED 1-3, ISCED 4) og højere uddannelse (ISCED 5-6). Indikatoren omfatter nybyggede eller moderniserede (f.eks. for at øge hygiejne- og sikkerhedsstandarderne) børnepasnings- eller uddannelsesfaciliteter, og modernisering omfatter ikke energirenovering eller vedligeholdelse og reparation.
                     
                  
                  
                     
                        Antal personer
                     
                  
               
                     
                        14
                     
                  
                  
                     
                        Antal unge i alderen 15-29, som har modtaget støtte
                     
                  
                  
                     
                        Søjle 6
                     
                  
                  
                     
                        Antal deltagere i alderen 15-29 ved modtagelse af støtte i form af penge eller naturalier gennem foranstaltninger under faciliteten.
                     
                     
                        Datene for indikatoren opdeles på køn
                           14
                        .
                     
                  
                  
                     
                        Antal personer
                     
                  
               
         
         
            
                  
                     (1)
                  
                        Direktiv 2010/31/EU som ændret ved direktiv (EU) 2018/844.
               
               
                  
                     (2)
                  
                        "den maksimale aktive kraft, der kan leveres kontinuerligt ved tilslutningspunktet til nettet, når hele værket kører i fuld drift (dvs. minus den kraft, der anvendes i anlæggets hjælpeudstyr, og tab i transformere, der anses for at være en integrerende del af anlægget".
               
               
                  
                     (3)
                  
                        Særlig artikel 29 i direktiv (EU) 2018/2001, der fastsætter bæredygtighedskriterier og kriterier for besparelse af drivhusgasemissioner for biobrændstoffer, flydende biobrændsler og biomassebrændsler.
               
               
                  
                     (4)
                  
                        I artikel 2, nr. 2), i den europæiske kodeks for elektronisk kommunikation er "net med meget høj kapacitet" defineret som: enten et elektronisk kommunikationsnet, der udelukkende består af optiske fiberelementer, som minimum frem til fordelingspunktet på leveringsstedet, eller et elektronisk kommunikationsnet, som under normale spidsbelastningsvilkår kan give en tilsvarende netpræstation for så vidt angår disponibel båndbredde til downlink op uplink, robusthed, fejlrelaterede parametre samt latenstid og variation heri."
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling
               
               
                  
                     (6)
                  
                        Mænd, kvinder, ikkebinære. En række medlemsstater har lovbestemmelser eller praksis, der anerkender, at personer ikke nødvendigvis hører ind under kategorierne "mand" og "kvinde" eller ikke ønsker at blive tilknyttet en af dem. For disse medlemsstater registreres disse personer som "ikkebinære".
               
               
                  
                     (7)
                  
                        I overensstemmelse med bilag VII til RRF-forordningen, der indeholder metoden til digital tagging under faciliteten, skal digitale færdigheder forstås som omhandlet under interventionsområde 108 (støtte til udvikling af digitale færdigheder): "Dette henviser til digitale færdigheder på alle niveauer og omfatter: højt specialiserede uddannelsesprogrammer til uddannelse af digitale specialister (dvs. teknologifokuserede programmer), uddannelse af lærere, udvikling af digitalt indhold til uddannelsesformål og relevant organisatorisk kapacitet. Dette omfatter også foranstaltninger og programmer, der har til formål at forbedre grundlæggende digitale færdigheder."
               
               
                  
                     (8)
                  
                        Mænd, kvinder, ikkebinære. En række medlemsstater har lovbestemmelser eller praksis, der anerkender, at personer ikke nødvendigvis hører ind under kategorierne "mand" og "kvinde" eller ikke ønsker at blive tilknyttet en af dem. For disse medlemsstater registreres disse personer som "ikkebinære".
               
               
                  
                     (9)
                  
                        0-17, 18-29, 30-54, 55 og derover.
               
               
                  
                     (10)
                  
                        Arbejdsløse er personer, der normalt er uden arbejde, som står til rådighed for arbejdsmarkedet, og som aktivt søger arbejde. Personer, der betragtes som registrerede arbejdsløse ifølge de nationale definitioner, medtages altid her, selv om de ikke opfylder alle tre kriterier. Kilde: §18 i Labour Market Policy (LMP) Statistics — Methodology 2018 (Generaldirektorat for Beskæftigelse, Sociale Anliggender, Arbejdsmarkedsforhold og Inklusion).
               
               
                  
                     (11)
                  
                        Erhvervsinaktive er personer, der på nuværende tidspunkt ikke er en del af arbejdsstyrken (i den forstand, at de ikke er i beskæftigelse eller arbejdsløse ifølge de givne definitioner). Kilde: §20 i Labour Market Policy Statistics — Methodology 2018 (Generaldirektorat for Beskæftigelse, Sociale Anliggender, Arbejdsmarkedsforhold og Inklusion).
               
               
                  
                     (12)
                  
                        Mænd, kvinder, ikkebinære. En række medlemsstater har lovbestemmelser eller praksis, der anerkender, at personer ikke nødvendigvis hører ind under kategorierne "mand" og "kvinde" eller ikke ønsker at blive tilknyttet en af dem. For disse medlemsstater registreres disse personer som "ikkebinære".
               
               
                  
                     (13)
                  
                        0-17, 18-29, 30-54, 55 og derover.
               
               
                  
                     (14)
                  
                        Mænd, kvinder, ikkebinære. En række medlemsstater har lovbestemmelser eller praksis, der anerkender, at personer ikke nødvendigvis hører ind under kategorierne "mand" og "kvinde" eller ikke ønsker at blive tilknyttet en af dem. For disse medlemsstater registreres disse personer som "ikkebinære".